google/wiki40b huggingface dataset:
Albert Riera

Mallorca

Riera startet sin fotballkarriere i 2000 hos RCD Mallorca, og var med på å vinne en Copa del Rey-medalje i 2003.

Bordeaux

Sommeren 2003 gikk han til den franske klubben Bordeaux, der han spilte fast på førstelaget i to sesonger.

Espanyol

I 2005 gikk han tilbake til Spania og til RCD Espanyol, men var ikke i stand til å etablere seg på førstelaget.

Manchester City

I januar 2006 gikk han på lån til Manchester City, og debuterte i en 3-1 Manchester derby seier over Manchester United. Manchester City klarte ikke å bli enig om en overgangssum for Riera og han returnerte til Spania for 2006-07-sesongen.
Under den sesongen, der Espanyol gikk nesten helt til topps i UEFA-cupen (Espanyol tapte på straffer mot Sevilla FC, med en skåring av Riera i ekstraomgangene) og Riera viste frem en stort register av ferdigheter.
Riera ble koblet til en overgang til flere store europeiske klubber som FC Barcelona, Real Madrid, AC Milan og Inter Milano. Han ble også i samme periode koblet til engelske klubber som Arsenal FC, Everton FC og Liverpool FC. Riera selv uttrykte misnøye med RCD Espanyol og kom med et ønske om å forlate klubben. Den 23. august 2008 erklærte Everton FC at de ville forsøke å kjøpe Riera. Den spanske sportsjournalisten Guilleum Balague fortalte samme dag at også Liverpool hadde lagt inn et bud på spanjolen, og at han foretrakk å gå til Anfield-klubben.

Liverpool

1. september 2008 ble det klart at Riera hadde skrevet under en 4-årskontrakt med klubben. Han ble tildelt trøyenummer 11. Hans første kamp kom den 13. september 2008 mot Manchester United, en kamp Liverpool vant 2-1. Han skårte sitt første mål for Liverpool da de slo Wigan Athletic 3-2 den 18. oktober 2008, og sitt første mål i Mesterligaen den 9. desember 2008 i en 3-1 borteseier mot PSV Eindhoven.
18. mars 2010 ble Riera suspendert og bøtelagt av Liverpool etter kommentarer gitt til spansk presse dagen før. Kommentarene omhandlet hans manglende muligheter på førstelaget, manager Rafael Benitez' håndtering av spillerne og klubbens situasjon generelt. Om Benitez skal Riera ha sagt at han «aldri behandlet en situasjon med en spiller ved å prate med han», samt kalt Liverpool «et synkende skip». Riera ble deretter gjort tilgjengelig for en overgang til andre klubber, og et konkret bud ble lagt inn av Spartak Moskva, men klubben ble ikke enig med spilleren om de personlige betingelsene.

Olympiakos

23. juli 2010 ble det klart at Riera hadde signert en 4-årskontrakt med den greske klubben Olympiakos. Overgangen skal ha kostet 31 millioner kroner (£3,3 millioner), samt ytterligere 16 millioner (£1,7 millioner) om Olympiakos vinner ligaen 2010/2011.

Galatasaray

3. september 2011 signerte Riera 4-årskontrakt med tyrkiske Galatasaray. Prisen skal være 3 millioner euro.

Utenom fotball

I oktober 2008 fikk Riera og hans kone datteren Alejandra sammen.
Binga

Binga er en by i provinsen Mongala i Den demokratiske republikken Kongo. Per 2010 hadde den et beregnet folketall på 64.639 innbyggere. Binga betjenes Binga lufthavn.
Området rundt er preget av endel avskoging.
Litauisk svart og hvit

Litauisk svart og hvit (litauisk: Lietuvos juodmargiai) er en kommersiell kurase i Litauen.

Utbredelse og historie

Det er i dag registrert 650 000 kyr av rasen i Litauen. Rasen stammer fra de sørvestlige delene av landet. Litauisk svart og hvit er en del av det opprinnelige feet i Litauen. Siden har rasen blitt innkrysset med en rekke raser, deriblant Holstein. Rasen ble anerkjent i 1951. På grunn av omfattende innkryssing er det opprinnelige genetiske materialet for rasen i fare for å gå tapt.

Utseende og egenskaper

Rasen er hornet. Fargene er som navnet tilsier svart og hvit. Litauisk svart og hvot er en kombinert melke- og kjøttrase. Gjennomsnittlig melkeproduksjon er 4970 kg  med 4,28% fett og 3,26% protein. Høyde og vekt for henholdsvis okse og ku er 950 kg/550 kg og 136cm/129 cm.
X-Queen of the Astronauts

X-Queen of the Astronauts er et band fra Notodden. De spiller brutal pop og intergalaktisk rock som jenter elsker. Medlemmene er Tommi Le Wormser (bass. vokal), AstroKing (Gitar), Jean Birche (Gitar) og Woody Spaceracer (trommer). Bandet begynte å spille sammen i 2004, og de slapp ut debutalbumet i mars 2008.

Historie

X-queen of the Astronauts ble dannet våren 2003 av Tommi le Wormser, AstroKing og Elvis Herodes. Bandet skulle være et brutalt popband med forholdsvis frie tøyler til både komponering og framføring. Dette for å være en motvekt til det eksisterende musikkmiljøet på Notodden. Et musikkmiljø som i all hovedsak besto av Blues og Metal. “Brutal pop som jenter elsker” var bandets første motto/ logo. 
Etter en rekke klubbjobber i og rundt Notodden kom bandet i 2006 i kontakt med Kjetil Draugedalen. Han produserte bandets første singel (Dancedance/ Be like you), som fikk god rotasjon på NRK P3. Videre fulgte 2.-plass i P3s "Urørt-finale" og ByLarm deltagelse. Senere gav X-queen of the Astronauts ut radiosingelen Without Gravity. Sommeren 2007 var X-queen of the Astronauts representert på en rekke klubber og festivaler. Bl.a Hovefestivalen.
November 2007 slapp X-queen of the Astronauts en ny dobbel radiosingel (Mid 90s paradise/ Space gymnastics) som er hentet fra bandets første langspiller. 
Denne slippes 03.03.2008 og blir utgitt av O.P.L-records / Musikkoperatørene, og vil hete "Hello, Pretty Pretty!". Produsent er Kjetil Draugedalen.
Mid 90s Paradise var en av et knipp låter fra NRK Urørt som ble med i NRKs Himmelblå-serie og er også å finne på soundtracket til serien.
Plate nr to: "The girl who can´t dance says the band can´t play" (O.P.L. Records / Musikkoperatørene). Release 09.03.2009.
Judo under Middelhavslekene 1983

Judo under Middelhavslekene 1983. Judo var en av flere sporter under de niende middelhavslekene som ble arrangert i Casablanca i Marokko i perioden 3. til 17. september 1983. Det var fjerde gangen som judo var med på programmet under Middelhavslekene. Det ble konkurrert i åtte klasser, kun for menn. Alle tapende semifinalister fikk bronsemedaljer. Frankrike ble beste nasjon med fem gullmedaljer foran Italia med tre.
Mimeryssamena

Levevis

Larvene inne i små greiner og kvister.

Utbredelse

Artene lever i Uttar Pradesh, India.
Slaget ved Kirchholm

Slaget ved Kirchholm sto 27. september 1605 mellom Polen-Litauen og svenske styrker under den polsk-svenske krigen i 1600–1611. Slaget endte med polsk-litauisk seier.
Kirchholm var en liten by, i dag kjent som Salaspils i Latvia.
Erotikk

Erotikk (gresk: ἔρως, eros; «begjær») er en kvalitet som fører til seksuelle følelser, men også en filosofisk betraktning vedrørende estetikken for seksuelt begjær, sensualitet og romantisk kjærlighet. Denne kvaliteten kan bli funnet i enhver form for kunst, inkludert maleri, skulptur, fotografi, drama, film, tegninger, musikk eller litteratur. Det kan også bli funnet i reklame. Begrepet erotisk kan også referere til en tilstand av seksuell spenning eller opphisselse, eller forventning om seksuell aktivitet, en pågående seksuell impuls, begjær, eller tankemønster.
Som den franske romanforfatteren Honoré de Balzac pekte på, erotikk er avhengig ikke bare av den enkeltes seksuelle moral, men også kulturen og tidsepoken som den enkelte befinner seg i.
Ordet «erotikk» er avledet fra guden Eros i gresk mytologi, en gresk kjærlighetsguddom. Eros er ett av fire ord på gammelgresk som på norsk kan bli oversatt eller gjengitt som kjærlighet. De andre tre er storge, filia og agape. For antikkens grekere refererte eros til «intim kjærlighet», eller «romantisk kjærlighet»; storge til «familiekjærlighet», filia til «vennskap» som en form for kjærlighet, og agape til en «uselvisk kjærlighet», eller «nestekjærlighet» som det er oversatt til kristne skrifter (fra latin caritas, ømhet/kjærlighet).
Gyland kirke

Flyttingen av Gyland kirke

På Gyland gard var det fra eldre tid en gammel langkirke vi ikke vet så mye om.  Den ble i 1815 erstattet med nåværende Gyland kirke.  Denne kirken er større enn den gamle og bygd som korskirke.   I 1929 ble kirken flyttet fra Gyland gard til dens nåværende beliggenhet på Nuland, ved Nulandsvannet på Sandvikodden. Dette medførte en betydelig strid i kirkesognet. Hovedbegrunnelsen for å flytte kirken var at dens nye plassering var mer sentralt for Gyland som område og bygd, og at kirken i alle fall trengte til en stor reparasjon. Det mest sentrale argumentet mot var at kirkegården, med alle dens graver, naturlig nok ikke kunne flyttes med, og det var heller ikke mulig å etablere noen ny kirkegård på Sandvikodden. Konsekvensen av dette ble at i dag ligger kirkegården der den lå fra før, med et tilhørende kapell. Dette kapellet brukes også av andre trossamfunn i Gyland.

Krusifikset fra Limoges

Flyttingen tok to år, og var ferdigstilt i 1929. Under prosessen ble det funnet et krusifiks, som ble oversendt til Kunstindustrimuseet, nå Nasjonalmuseet. Etter ønske fra Gyland menighetsråd ble krusifikset tilbakeført til kirken i 2012.

Klokker

Klokketårnet har to klokker, som er beholdt i manuell drift (ikke mekanisert).
Siri Pettersen

Tegneserier

Anti-Klimaks er en humorserie med sterke politiske undertoner. Vi møter en gjeng med ungdommer som generelt er i mot det meste. De er leie av dagens samfunn og ønsker å gjøre noe med det. De er veldig ofte uenige, så det er vanskelig å få gjort noe med verden da de bruker mye tid på å krangle seg i mellom. Som Serieskaperen har sagt: Dette er serien for deg som ønsker en annen verden.
Anti-Klimaks var vinneren av Bladkompaniets tegneseriekonkurranse 2002, og som et resultat av dette ble serien trykt i bladet Larsons gale verden 5/2003-2/2004. I 2004 ble Anti-Klimaks-albumet Heller mot enn for! utgitt av Seriehuset.
Kråkene er en tegnet novelleserie uten dialog. To episoder er publisert. En i albumet Anti-klimaks (2004), og en Slagg (2003), en antologi med Trondheimstegnerne.

Ravneringene

Ravneringene er en norsk fantasyserie med norrøne røtter. Første bok i serien heter Odinsbarn og ble utgitt i september 2013 på Gyldendal Norsk Forlag. Boken ble tildelt Fabelprisen for 2014. Den ble også nominert til Bokhandlerprisen, Kulturdepartementets debutantpris og Bokbloggerprisen. Oppfølgeren heter Råta og ble publisert i oktober 2014. Den tredje og siste boka i serien, Evna, ble gitt ut i 2015. Evna ble nominert til UPrisen for 2016, Bokbloggerprisen for 2015, Bokhandlerprisen for 2015. Evna ble kåret til «Årets bok» av ARK Bokhandel, ble tildelt Sørlandets litteraturpris for 2016 og Havmannprisen for 2015.
Serien er foreløpig solgt til Italia, Estland, Sverige, Finland, Polen, Brasil, Danmark og Tsjekkia.
Maipo film kjøpte filmopsjon til Ravneringene i oktober 2015.
Acanthonitis

Utseende

Middelsstore, svarte gjødselbiller. Kroppsformen er påfallende firkantet, nærmest prismeformet.

Utbredelse

Slekten er utbredt i Afrika.
Sojuz (rakett)

Sojuz (vestlig betegnelse A–2) er en bærerakett laget av TsSKB-Progress i Samara, Russland. Den brukes til å skyte opp romskipet Sojuz som en del av Sojuz-programmet. Den brukes nå også til å skyte opp det ubemannede romfartøyet Progress til Den internasjonale romstasjonen og til å skyte opp kommersielle satellitter. Sojuz-U-rakettene bruker parafin og flytende oksygen som brennstoff.
Sojuz-raketten ble introdusert i 1966 og var basert på Vostok som igjen var basert på kjernevåpenroboten R-7a. Den var opprinnelig en tretrinnsrakett, men en variant ble laget med et fjerde rakettrinn for å nå høye elliptiske molnijabaner. Produksjonen av Sojuz-raketter nådde sitt høydepunkt på 1980-tallet da 60 stk ble lagd hvert år. Med sine 1 700 flyginger er den verdens mest anvendte rakett, langt fler enn noen annen rakett. Den har en gammel utforming, men har relativt lave kostnader og en svært høy pålitelighet, noe som er attraktivt for kommersielle kunder.
Våningshus

Våningshus er en benevnelse for beboelseshus som  mest  er brukt utenfor byer. Dog det blir også brukt i byer, eksempelvis på Grünerløkka i Oslo. 
Ordet «våning» finner vi i tysk «Wohnung» og verbet «wohnen» som betyr å bo.Våningshusene varierte i størrelse og form, og avspeilet vanligvis gårdens rikdom. Form etter lokal byggeskikk.
En trolig grunn til at vi har fått ordet inn i språket, er at matrikkelen var et virkemiddel for beregning av skatt til kongen av Danmark-Norge, som hadde mange rådgivere av tysk opphav gjennom årene.
Jaybird-demningen

Jaybird-demningen er en demning med vannkraftverk (tradisjonelt elvekraftverk) i El Dorado County, i delstaten California i USA. Anlegget ligger ved en sideelv til Sacramento River, nordøst for byen Sacramento. Kraftverket har en installert produksjonskapasitet på 162 MW, fordelt på to turbiner.
Tom Klausen

Tom Klausen (født 18. juli 1927, død 28. mai 1980) var en norsk oboist, blant landets ypperste blåsere i sin generasjon. Han spilte i Oslo Filharmoniske Orkester fra 1952 til 1964 og i Kringkastingsorkestret fra 1968 til sin død i 1980.
Som ung spilte han blikkfløyte og trompet. Klausen ervervet svennebrev i gullsmedfaget som 19- åring.  Han solgte også bonger på Bjerke Travbane og spilte trompet i danseband og i Garden. Klausen studerte obo fra han var tyve, og han var i tre år oboist i Forsvarets Stabsmusikkorps før  han kom til Filharmonisk Selskaps Orkester der han virket fra 1952 til 1964 som solooboist . Fra 1955 til rundt 1964 spilte han også i Den Norske Blåsekvintett, et kammermusikkensemble med blåsere fra Filharmonien og Kringkastingsorkestret. Med Alf Andersen fremførte han ofte Gunnar Sønstevolds Dialoger for fløyte og obo i NRK radio (1957).  
Klausen var aktiv som orkestermusiker frem til sin død selv om han i mange år drev gullsmedbutikk og derved  utøvde to fag, musikken og gullsmedfaget, i en anstrengende vekselvirkning. Han var medlem av Den norske Frimurerorden.
Klausen var også pedagog for blant andre Sunniva Gjønnæss, Håvard Norang og Brynjar Hoff. Han dirigerte korps og orkestre som Bærum Janitsjarorkester og Oslo Politiorkester, senere også Bærum Orkesterforening. Kolbotn Konsertorkester ledet han 1967–80.  Borge Musikkorps ledet han 1975–77. Han var en hyppig benyttet instruktør ved Nasols orkesterkurs.
Klausen var født i Oslo, men bodde fra 1955 og frem til sin død på Nesodden.
Austrolippa

Utseende

Middelsstore, brunlige påfuglspinnere med øydeflekker på bakvingene. Forvingen er litt tilspisset, med et smalt, rett, brunt tverrbånd og en kort, brun tverrflekk midt i vingen. Bakvingen er skarpt rosa ved roten, i midten med en stor, svart øyeflekk med liten, lys kjerne, langs ytterkanten med to mørke kantbånd.

Utbredelse

Slekten er utbredt i det sørlige Brasil og det nordlige Argentina.
Tilrettelagt transport

Tilrettelagt transport (TT) er et norsk fylkeskommunalt transporttilbud for handikappede eller eldre som ikke kan benytte ordinær kollektivtransport.
I de fleste fylkeskommunene gjennomføres tilrettelagt transport med drosje. Standarden i tilbudet samt egenandeler fastsettes av hver enkelt fylkeskommune, som medfører at tilbudet varierer fra fylke til fylke. Dette reflekterer ulike politiske prioriteringer, forskjeller i kollektivtilbud og ulike geografiske forhold. Samferdselsdepartementet gir imidlertid veiledende retningslinjer for TT-ordningen.
Joker (kort)

Bakgrunn

På midten av 1800-tallet var det fransk-tyske kortspillet «euchre» [ju:'ker] svært populært i USA. På den tiden var kortstokkene alltid utstyrt med et blankt reservekort (praktisk i tilfelle et kort i stokken ble borte eller ødelagt) - og i varianten «Railroad Euchre» ble dette benyttet som høyeste trumf. I løpet av 1850-tallet ble det laget egne kortstokker til bruk for «Railroad Euchre» - og ekstrakortet ble da dekorert med en fornem herremann eller gentleman. Pokerspillere begynte også etter hvert å bruke denne kortstokken, men uttalen av «the euchre card» ble av disse misforstått som «the joker card» - og den fornemme herremannen ble derfor oppfattet som «a joker» ('skøyer, spilloppmaker, narr'). Kortfabrikantene tok dette til seg - og i løpet av 1890-tallet ble herremannen utstyrt med middelaldersk narrelue og narredrakt.
Den første svenske kortstokken med joker ble produsert i 1899 – og jokeren ble lenge kalt for pokerkortet, siden dette vanligvis bare ble benyttet i pokerspill.
De øvrige kortfigurene er temmelig standardiserte – men jokeren kan variere sterkt i utseende, og er vanligvis særegen for den enkelte kortfabrikant.
Opprinnelig hadde kortstokken bare én joker, men i dag blir de vanligvis utstyrt med to, tre eller fire jokere.
Sari (klesplagg)

Sari er en tradisjonell klesdrakt som blir båret av kvinner fra Sør-Asia, særlig i India, men også i Bangladesh, Nepal, Pakistan, Thailand, Burma, Afghanistan, Sri Lanka og Indonesia. Sarien består av et 5–6 meter langt tøystykke som vikles rundt kroppen. Måten en sari bæres på kan variere fra kultur til kultur. Til klesdrakten bruker en i dag gjerne en tettsittende bluse, tsjoli (choli på engelsk), og et underskjørt, men det er også mulig å gå uten. Sari er både et fest- og hverdagsplagg, og finnes i en rekke forskjellige tekstiltyper og prisklasser.

Utforming, typer og bruk

Selve sarien er et tøystykke som vanligvis er mellom 1 og 1,25 meter bredt og rundt 5,5 meter (6 yards) eller 8,2 meter (9 yards) langt. Tradisjonelt ble sarier laget av silke eller bomull. I dag finne de også i en rekke kunststoff, særlig lette stoff som chiffon og viskose. Mange former for mønster er vanlig, både vevd inn i stoffet, påtrykt og brodert. Ofte vil tsjolien være av samme stoff som sarien, eller i en farge som matcher.
En tar på seg sarien ved å feste den rundt livet, enten i et underskjørt eller med en knute. Deretter blir tøystykket viklet en gang rundt livet og som oftest brettet i folder som en fester, gjerne foran i livet. Resten av tøyet fører en over den ene skuldren slik at brystet og deler av ryggen blir dekt. Endestykket blir kalt pallu, og blir noen ganger brukt til å dekke hodet. Palluen kan også føres ned igjen til livet og festes der, eller brukes over den andre skulderen. I noen draperingsmåter, for eksempel i forbindelse med arbeid eller dansing, fører en også en del av sarien mellom beina og fester den, slik at nederdelen blir mer bukseaktig.

Stiler og draperingsmåter

Det har utviklet seg et utall ulike måter å feste sarien på i ulike regioner, folkegrupper og kaster i Sør-Asia. Den vanligste stilen i moderne tid er kjent som nivi, og fester nederdelen som et skjørt med folder framme ved livet og har palluen hengende nedover ryggen.
Gujarat-stilen skiller seg fra nivi-stilen ved at en fører palluen opp bak ryggen og deretter lar den henge ned over brystet. Bengal-stilen ender også med palluen foran, men har færre, større folder. Den gamle Mysore-stilen har derimot iøynefallende folder foran som rekker forbi føttene. I den tamilske sarien fester en gjerne palluen nede igjen i livet.

Bruk

For mange sørasiatiske kvinner er sari hverdagsantrekk, og blir brukt som arbeidsklær. For andre blir den bare brukt ved spesielle anledninger. Slike kan være bryllup, høytider, seremonier og fester.
Abels gate (Bergen)

Historie

Oppkalt 1891 etter matematikeren Niels Henrik Abel (1802–29).
Wallsee vannkraftverk

Wallsee vannkraftverk er en demning med vannkraftverk i Østerrike. Den er anlagt i Donau. Byggingen av kraftverket og demningen var ferdig i 1968. Installert vannkrafteffekt er 210 MW. Årlig produksjon fra anlegget er 1,32 TWh elektrisk kraft.
Kodegenerering (kompilatorer)

Innenfor informatikk er kodegenerering den prosess hvormed en kompilators kodegenerator konverterer en mellomliggende representasjon av kildekode til en form som kan utføres av en datamaskin (maskinkode).
Sofistikerete kompilatorer utfører vanligvis flere pass med ulike mellomformer. Denne prosessen med flere stadier blir benyttet fordi mange algoritmer for programvareoptimalisering er enklere å anvende en av gangen, eller fordi en optimalisering avhenger av den komplette prosessering som er utført av en annen optimalisering. Denne organiseringen gjør det også mulig å skape en kompilator for flere ulike arkitekturer, ettersom bare det siste av kodegenereringstadiene behøver å endres fra arkitektur til arkitektur.
Weiyang (Yangzhou)

Weiyang (kinesisk: 维扬区; pinyin: Wéiyáng Qū) er et bydistrikt i byprefekturet Yangzhou i provinsen Jiangsu i Folkerepublikken Kina.
Distriktet har et areal på 87 km² og teller ca. 280.000 innbyggere (2004).
Royal College of Art

Historie

RCA ble grunnlagt i 1837 som 'Government School of Design. Den britiske kunstneren Richard Burchett ble leder for skolen i 1852. I 1853 ble det utvidet til å bli National Art Training School og flyttet lokaler til Marlborough House, og deretter i 1857 til South Kensington, som sitt endelige hjem og med Female School of Art i egne, adskilte bygninger. I løpet av 1800-tallet ble den ofte referert til som South Kensington Schools. Den var hovedsakelig et utdanningssted for lærere og pedagoger. Elever fra denne perioden var blant annet George Clausen, Christopher Dresser, Luke Fildes, Kate Greenaway og Gertrude Jekyll.
I 1896 fikk skolen sitt nåværende navn som Royal College of Art, og hvor den pedagogiske vektleggingen endret til praktisering av kunst og formgivning. Undervisning i grafisk formgivning, industridesign, og produktformgivning begynte på midten av 1900-tallet. Skolen ble utvidet videre på 1960-tallet og i 1967 mottok den kongelig bevilgning, noe som ga den status som et uavhengig universitet med myndighet til gi egne akademiske grader.

Universitetsområder (campus)

RCA er basert i områdene South Kensington og Battersea i indre London.
Hovedbygningen i Kensington Gore er datert fra 1960-tallet og er bygning listet som Grad II. Den ble designet av et gruppe stabsmedlemmer fra RCA, H. T. Cadbury-Brown, Hugh Casson og Robert Goodden.
Apicencya

Utseende

Middelsstore (ca. 20 millimeter), brede oldenborrer. Oversiden er ikke påfallende hårete, men meget fint og tett punktert og ganske matt. Hode, pronotum og bein er gjerne svarte, dekkvingene brunlige.

Utbredelse

Slekten er endemisk for Madagaskar og Komorene.
Stadsbygd Sparebank

Historie

Etableringen i 1892 kom som konsekvens av kommunedelingen i 1860 da Stadsbygd kommune ble delt i Stadsbygd og Rissa. Stadsbygdens Prestegjelds Sparebank, som var etablert i 1847 var lokalisert i det nyopprettede Rissa Herred, og det var opplevelse i bygda av at banken ikke ivaretok hele sitt dekningsområde. Etter en underskriftskampanje i Stadsbygd søkte så Stadsbygdens Herredsstyre om å få dele den eksisterende bank slik at bygda kunne få sin egen bank. Initiativtakere til delingen var daværende ordfører i Stadsbygd, Nils Nilsen Pukstad og senere stortingsrepresentant Benjamin Schei. Slike sparebankfisjoner var vanlige på 1800-tallet, og fulgte vanligvis kort tid etter kommunedelinger. Den tidligere Stadsbygdens Prestegjelds Sparebank tok etterhvert navnet Rissa sparebank.
Anjang av Goguryeo

Bakgrunn

Go Heung-an var eldste sønn av kong Munjamyeong.
Under Anjang beholdt Goguryeo nære forbindelser med det nordlige Weidynasti og Liang-dynastiet med gjevnlige tributtforsendelser for å balansere mot det voldelige forholdet til de sørlige koreanske kongedømmene Baekje og Silla. Han angrep Baekje i 523 og 529.

Arv

Anjang døde uten arvinger i 531, og ble etterfulgt av sin yngere bror, Anwon.
DS «Bratsberg» (1884)

DS «Bratsberg» var et dampskip som ble levert til Jørgen C. Knudsen i Porsgrunn i 1884. Overtatt av Gunnar Knudsen, også Porsgrunn, i 1890.
Skipet hadde én dampmaskin på 110 hestekrefter, og ble bygget i Rostock i 1884. Det var 238 fot langt og 33 fot bredt. I 1894 ble det ombygget med en kraftigere maskin på 500 hestekrefter ved Akers mekaniske verksted. Dampskipet ble solgt og flyttet til Japan i 1905 og omdøpt «Oshima Maru». Det grunnstøtte i Korea i 1907.
Moroni

Geografi

Byen ligger på vestkysten av øya Grande Comore (også kjent som N'gazidja). Moroni har en lufthavn, Prince Said Ibrahim internasjonale lufthavn (IATA-kode: HAH). Det finnes også en havn med avganger til det afrikanske fastlandet og andre øyer i øygruppen Komorene.

Klima

Moroni har et tropisk regnskogklima med mye nedbør året rundt. Bare oktober har mindre enn normalt nedbør.Temperaturen holder seg konstant.